ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουλίου 1993 για παρέκκλιση από τη σύσταση αριθ. 1/64 της Ανωτάτης Αρχής όσον αφορά τη δασμολογική προστασία, προκειμένου να επιτραπεί η εφαρμογή των γενικευμένων δασμολογικών προτιμήσεων σε ορισμένα προϊόντα της βιομηχανίας σιδήρου και χάλυβα που κατάγονται από αναπτυσσόμενες χώρες (159η παρέκκλιση)

(93/478/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

τη σύσταση αριθ. 1/64 της Ανωτάτης Αρχής της 15ης Ιανουαρίου 1964 προς τις κυβερνήσεις των κρατών μελών περί προστασίας των προϊόντων σιδήρου και χάλυβα στην περιφέρεια της Κοινότητας (1), όπως τροποποιήθηκε τελευταία από τη σύσταση 88/27/ΕΚΑΧ (2), και ιδίως το άρθρο 3,

Εκτιμώντας:

ότι, εδώ και ορισμένα χρόνια, οι κυβερνήσεις των κρατών μελών της Ευρωπαϊκής Κοινότητας Άνθρακα και Χάλυβα που συνέρχονται στο πλαίσιο του Συμβουλίου έχουν αποφασίσει να εκχωρήσουν στις τρίτες χώρες που τυγχάνουν γενικευμένων προτιμήσεων, δασμολογικά πλεονεκτήματα για την εισαγωγή στην Κοινότητα ορισμένων προϊόντων σιδήρου και χάλυβα ΕΚΑΧ, υπό μορφή ολικών δασμολογικών αναστολών χωρίς ποσοτικούς περιορισμούς για ορισμένους τύπους προϊόντων, ή υπό μορφή ολικών δασμολογικών αναστολών εντός των ορίων ποσοστώσεων που έχουν καθορισθεί ή που πρέπει για άλλους τύπους προϊόντων-

ότι η Επιτροπή συμμετέχει στη διαπραγμάτευση για τις εν λόγω εκχωρήσεις καθώς και στη λήψη των αποφάσεων των αντιπροσώπων των κυβερνήσεων που τις θέτουν σε ισχύ και ότι οι αποφάσεις αυτές λαμβάνονται με την πλήρη συμφωνία της-

ότι οι εκχωρήσεις αυτού του είδους αναφέρονται στο άρθρο 3 της σύστασης αριθ. 1/64 της Ανωτάτης Αρχής που προβλέπει ότι η Επιτροπή, μετά από διαβούλευση με τα κράτη μέλη, μπορεί να χορηγεί παρεκκλίσεις από τις δασμολογικές υποχρεώσεις που θεσπίζονται με την εν λόγω σύσταση για λόγους εμπορικής πολιτικής-

ότι η απόφαση 92/584/ΕΚΑΧ των αντιπροσώπων των κυβερνήσεων των κρατών μελών της Ευρωπαϊκής Κοινότητας Άνθρακα και Χάλυβα συνελθόντων στο πλαίσιο του Συμβουλίου (3), με την οποία θεσπίζονται οι δασμολογικές εκχωρήσεις, έχει ληφθεί από τα κράτη μέλη με τη σύμφωνη γνώμη της Επιτροπής- ότι η εν λόγω απόφαση ανταποκρίνεται στις απαιτήσεις του άρθρου 3 της σύστασης αριθ. 1/64 για τη δυνατότητα παρεκκλίσεως- ότι, ως εκ τούτου, πρέπει να χορηγηθεί η παρέκκλιση για τις εν λόγω εκχωρήσεις-

ότι προηγήθηκε διαβούλευση με τα κράτη μέλη επί του σχεδίου της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στα κράτη μέλη να παρεκκλίνουν από τις υποχρεώσεις που προκύπτουν από το άρθρο 1 της σύστασης αριθ. 1/64 της Ανώτατης Αρχής στο μέτρο που είναι αναγκαίο για την εφαρμογή, κατά την εισαγωγή προϊόντων σιδήρου και χάλυβα που υπάγονται στη συνθήκη ΕΚΑΧ, και τα οποία κατάγονται ή προέρχονται από τρίτες χώρες, των αναστολών των δασμών που προκύπτουν από την απόφαση 92/584/ΕΚΑΧ των αντιπροσώπων των κυβερνήσεων των κρατών μελών της Ευρωπαϊκής Κοινότητας Άνθρακα και Χάλυβα συνελθόντων στο πλαίσιο του Συμβουλίου.

Άρθρο 2

Η παρούσα απόφαση απευθύνεται στα κράτη μέλη.

Εφαρμόζεται από την 1η Ιανουαρίου μέχρι τις 31 Δεκεμβρίου 1993.

Βρυξέλλες, 28 Ιουλίου 1993.

Για την Επιτροπή

Leon BRITTAN

Αντιπρόεδρος

(1) ΕΕ αριθ. 8 της 22. 1. 1964, σ. 99/64.

(2) ΕΕ αριθ. L 15 της 20. 1. 1988, σ. 13.

(3) ΕΕ αριθ. L 396 της 31. 12. 1992, σ. 46.